钦定古今图书集成/方舆汇编/职方典/第1477卷 > 《游阿卢仙洞记》解一经
## 钦定古今图书集成/方舆汇编/职方典/第1477卷 > 《游阿卢仙洞记》解一经

嘉靖庚子孟夏，余来守是邦，闻城西五六里有仙洞，
即欲驰行。仆夫以草深水湿告，尼弗果。越明年春二
月，政务休暇，命仆持炬往观之。遥见山石麤恶，无秀
拔处，意其中无足佳者。及至大洞口，有大虎石当门。
左傍有廊，一连四隔，颇露其奇。行数步，有小洞口，止
容一人匍匐而入，亦有大虎石当门。又数步，路甚狭，
若人咽喉然。行数步，其路宏敞深邃，不辨东西南北
也。又下雕栏一周。行数步，下有彩云一段，左旁有大
伞盖一柄。又行，傍有甑，二女共炊。行数步，旁有宝塔
一峰。行数步，旁有狮、象、猿三兽，固无全形，皆显其首。
行数步，悬石甚多，鸣哑各异。以石扣之，其声有如大
鼓者，有如洪钟者，咚咚隐隐，足耸听闻。行数步，水滴
有灯盏，圆深可爱。行数步，有擎天玉柱，高三丈许，身
披锦绣，挺然独立，直抵于山顶，真天下奇观也。行数
步，有水田一段，牛眠其内。行数步，有瑶床一张，若施
帐幔者。行数步，佛龛一座，构檐结栋，虽工于画者，不
能模写其妙矣。行数步，右旁陡下有水，其深莫测。大
凡此数事，特指其中有名者也。至于上则层峦倒挂，
呈奇而献巧；下则群峰突起，斗丽以夸妍。千态万状，
莫非天造地设之景象。神仙养道于斯，所谓“洞里干
坤大，壶中日月长”者是已。且山之外面，全无秀气，乃
知君子盛德容貌若愚者焉。噫！山之中藏奇绝如此，
惜无人表章之。前太守贺公有诗云：“云散芙蓉露玉
巅，四时花果自争鲜。烟霞古洞苍苔合，仙境分明不
浪传。”太守郭公有诗云：“误人阴沦宫里行，恍然飞渡
到沧瀛。春游白昼如长夜，延赏浑忘宠辱惊。”太守朱
公有诗云：“黑雾空濛白石尖，曾闻仙子洞中潜。公馀
有客同清赏，坐久能消六月炎。”三公但咏其意而已，
余固悉之，以见其胜。山左犹有二洞，亦可观。韩文公
有云：“每见山之奇异，窃怪造物者不为之于中州而
列于异地，徒劳无以售其伎。”或曰：“以慰夫贤而辱于
此者。”文公之言未为信。